10. การควบคุมภายใน

ในการประชุมคณะกรรมการของบริษัทฯ ครั้งที่ 1/2548 เมื่อวันที่ 25 กุมภาพันธ์ 2548
โดยมีกรรมการตรวจสอบทั้ง 3 ท่านเข้าร่วมประชุม
คณะกรรมการได้ประเมินความเพียงพอของระบบการควบคุมภายใน
รวมทั้งซักถามข้อมูลจากฝ่ายบริหารก่อนการประเมินระบบการควบคุมภายในของบริษัทฯประจำปี
2547 และมีความเห็นว่าบริษัทฯ
มีระบบการควบคุมภายในที่เพียงพอเหมาะสมกับสภาพการดำเนินงานปัจจุบัน
ซึ่งพอสรุปสาระสำคัญได้ดังนี้

ด้านสภาพแวดล้อมขององค์กร มีการจัดโครงสร้างอำนาจหน้าที่ของคณะกรรมการ
ผู้บริหารและพนักงาน

ด้านการบริหารความเสี่ยง บริษัทฯ มีการจัดลำดับความเสี่ยง ประเมินสถานการณ์
เพื่อลดหรือขจัดความเสี่ยงในด้านต่างๆ

ด้านการควบคุมการปฏิบัติงานของฝ่ายบริหาร บริษัทฯ
มีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจมีการกำหนดวิธีการเข้าทำธุรกรรมกับผู้ถือหุ้นรายใหญ่
กรรมการผู้บริหารหรือผู้ที่เกี่ยวข้องไว้อย่างชัดเจน

ด้านระบบสารสนเทศและการสื่อสารข้อมูล บริษัทฯ อยู่ระหว่างจัดหาโปรแกรม
เพื่อเสริมประสิทธิภาพในการวางแผนการใช้ทรัพยากร ส่งผลดีต่อการวางแผนการผลิต
การกระจายสินค้าได้อย่างรวดเร็ว แม่นยำ

ด้านระบบการติดตาม
การมีระบบข้อมูลที่ดีและทันกาลทำให้ฝ่ายบริหารและคณะกรรมการบริษัทฯสามารถติดตามรายการทางบัญชีได้อย่างมีประสิทธิภาพ
ควบคู่ไปกับการที่ฝ่ายตรวจสอบภายในทำการตรวจปฏิบัติอย่างต่อเนื่องตลอดทั้งปี
ทั้งการตรวจแนะนำและตรวจติดตาม
ในหน่วยงานที่เคยรับการตรวจสอบไปแล้วเพื่อผลการปฏิบัติที่มีประสิทธิภาพ

ด้านการใช้ข้อมูลภายใน บริษัทฯ มีข้อกำหนด ให้กรรมการ ผู้บริหาร
และเจ้าหน้าที่ผู้มีส่วนล่วงรู้ข้อมูลภายในต้องรายงานการได้มาหรือจำหน่ายไปซึ่งหลักทรัพย์ของบริษัทและห้ามกระทำการใดๆ
อันเป็นการแสวงประโยชน์ส่วนตนจากข้อมูลภายในที่ตนล่วงรู้ก่อนการเปิดเผยต่อสาธารณชน

ในรอบปีที่ผ่านมา คณะกรรมการบริษัทฯ
ไม่พบสิ่งแสดงเหตุจากข้อบกพร่องเกี่ยวกับระบบการควบคุมภายใน

รายงานของคณะกรรมการตรวจสอบ

คณะกรรมการตรวจสอบของบริษัทประกอบด้วย กรรมการจำนวน 3
ท่านที่มิได้ดำรงตำแหน่งในคณะกรรมการบริหาร และได้รับการแต่งตั้งจากคณะกรรมการบริษัท
ให้ปฎิบัติตามหน้าที่และความรับผิดชอบตามที่ได้รับมอบหมายจากคณะกรรมการบริษัท
โดยใช้แนวทางตามหลักการกำกับดูแลกิจการที่ดีที่ตลาดหลักทรัพย์แห่งประเทศไทยได้ให้แนวทางไว้
ภารกิจที่สำคัญได้แก่ การสอบทานงบการเงิน
กำกับดูแลให้มีระบบควบคุมภายในที่เหมาะสมกับสภาพธุรกิจ
ให้มีการปฏิบัติงานที่โปร่งใสเป็นไปตามระเบียบของบริษัท และข้อกฎหมายที่เกี่ยวข้อง
ดูแลไม่ให้เกิดความข้ดแย้งทางผลประโยชน์ ตลอดจนการเสนอแต่งตั้งผู้สอบบัญชี

ในรอบปี 2547 คณะกรรมการตรวจสอบได้จัดการประชุมรวม 5 ครั้ง ซึ่งสรุปสาระสำคัญได้ดังนี้

1.  การสอบทานงบการเงิน

คณะกรรมการตรวจสอบได้สอบทานงบการเงินรายไตรมาสและงบการเงินประจำปี 2547
ซึ่งได้มีการสอบถามประเด็นที่เป็นสาระสำคัญต่อฝ่ายบริหาร
เพื่อให้งบการเงินได้จัดทำและมีการเปิดเผยข้อมูลที่ถูกต้องและครบถ้วนเป็นไปตามมาตรฐานการบัญชี
รวมทั้งให้สอดคล้องกับหลักเกณฑ์ต่างๆ ที่หน่วยงานภาครัฐกำหนดไว้
รวมทั้งได้มีการประชุมร่วมกับผู้สอบบัญชีเพื่อขอทราบข้อสังเกตเกี่ยวกับงบการเงิน รายการเกี่ยวโยง
และการควบคุมภายในซึ่งไม่มีประเด็นที่ผิดปกติและเป็นสาระสำคัญ

2.  ระบบควบคุมภายใน

คณะกรรมการตรวจสอบได้ประเมินความเพียงพอของระบบควบคุมภายในด้วยการสอบทานความมีประสิทธิผลของระบบการควบคุมภายในทั้ง
5 ด้าน อันได้แก่ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตาม
พบว่าบริษัทมีระบบการควบคุมภายในที่เพียงพอและเหมาะสมกับสภาพธุรกิจที่ดำเนินอยู่

3.  การตรวจสอบภายใน

คณะกรรมการตรวจสอบได้กำกับดูแลงานตรวจสอบภายในของบริษัท
โดยได้พิจารณาขอบเขตและแผนการตรวจสอบของหน่วยงานตรวจสอบภายใน
พร้อมทั้งให้ข้อเสนอแนะและข้อสังเกต
รวมทั้งได้พิจารณาผลการตรวจสอบของหน่วยงานตรวจสอบภายในและเสนอแนะต่อฝ่ายบริหารให้มีการดำเนินการแก้ไขตามความเหมาะสมในแต่ละกรณี
รวมทั้งติดตามผลความคืบหน้าการปรับปรุงและแก้ไขของฝ่ายบริหาร

4.  การพิจารณาและการให้ความเห็นรายการเกี่ยวโยง

คณะกรรมการตรวจสอบได้พิจารณาและให้ความเห็นรายการเกี่ยวโยงของบริษัทที่เกี่ยวกับรายการเงินให้กู้ยืมแก่บริษัทใหญ่ต่อที่ประชุมผู้ถือหุ้น
รวมทั้งได้เสนอแนะแก่ฝ่ายบริหารให้มีการปฏิบัติที่ถูกต้องตามระเบียบหรือข้อกำหนดของหน่วยงานที่กำกับและดูแลตลาดหลักทรัพย์แห่งประเทศไทย

5.  การเสนอแต่งตั้งผู้สอบบัญชี

คณะกรรมการตรวจสอบได้พิจารณาและให้ความเห็นเสนอแต่งตั้งนายพิชัย ดัชณาภิรมย์ หรือ นายพจน์
อัศวสันติชัย
หรือผู้สอบบัญชีอื่นที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
แห่งบริษัท สอบบัญชีธรรมนิติ จำกัด เป็นผู้สอบบัญชี ประจำปี 2548 ต่อคณะกรรมการบริษัท
เพื่อขออนุมัติต่อที่ประชุมผู้ถือหุ้น

วันที่ 10 มีนาคม 2548

ในนามคณะกรรมการตรวจสอบ

(รองศาสตราจารย์บรรเลง ศรนิล)

ประธานคณะกรรมการตรวจสอบ